Document ID: 32004R1557

ΚΑΝΟΝΙΣΜΌΣ (ΕΚ) αριθ. 1557/2004 ΤΗΣ ΕΠΙΤΡΟΠΉΣ
της 1ης Σεπτεμβρίου 2004
για την αναγνώριση των εργασιών ελέγχου τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών οι οποίες διενεργούνται στη Νέα Ζηλανδία πριν από την εισαγωγή στην Ευρωπαϊκή Κοινότητα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 10,
Εκτιμώντας τα ακόλουθα:
(1)
Το άρθρο 7 του κανονισμού (ΕΚ) αριθ. 1148/2001 της Επιτροπής, της 12ης Ιουνίου 2001, σχετικά με τους ελέγχους τήρησης των προδιαγραφών εμπορίας που εφαρμόζονται στον τομέα των νωπών οπωροκηπευτικών (2), καθορίζει τους όρους για την αναγνώριση των εργασιών ελέγχου που εκτελούνται από ορισμένες τρίτες χώρες, οι οποίες το ζητούν, πριν από την εισαγωγή στην Κοινότητα.
(2)
Στις 30 Απριλίου 2004, οι αρχές της Νέας Ζηλανδίας διαβίβασαν στην Επιτροπή αίτηση για την αναγνώριση των εργασιών ελέγχου που εκτελούνται υπό την ευθύνη της Αρχής για την Ασφάλεια των Τροφίμων (NZFSA) για τα μήλα, τα αχλάδια και τα ακτινίδια, της Νέας Ζηλανδίας. Οι έλεγχοι των μήλων των αχλαδιών και των ακτινιδίων που αφορούν την τήρηση των κοινοτικών προδιαγραφών διενεργούνται είτε από το προσωπικό της Industry Grade Inspection που ελέγχεται από αναγνωρισμένους ελεγκτές της NZFSA ή απευθείας από αναγνωρισμένους ελεγκτές/επιθεωρητές της NZFSA. Στην αίτηση που υποβλήθηκε από τη Νέα Ζηλανδία αναφέρεται ότι οι ανωτέρω αρχές ελέγχου διαθέτουν το αναγκαίο προσωπικό, εξοπλισμό και εγκαταστάσεις για την εκτέλεση αυτών των ελέγχων, ότι χρησιμοποιούν μεθόδους ισοδύναμες προς αυτές που μνημονεύονται στο άρθρο 9 του κανονισμού (ΕΚ) αριθ. 1148/2001 και ότι τα νωπά φρούτα των ανωτέρω ειδών που εξάγονται από τη Νέα Ζηλανδία και προορίζονται για την Κοινότητα ανταποκρίνονται στις κοινοτικές προδιαγραφές εμπορίας.
(3)
Σύμφωνα με τις πληροφορίες που διαβιβάστηκαν από τα κράτη μέλη στην Επιτροπή, κατά την περίοδο 1997 έως 2003, ήταν σχετικά ολιγάριθμες οι περιπτώσεις μη τήρησης των προδιαγραφών εμπορίας όσον αφορά τις εισαγωγές από τη Νέα Ζηλανδία γενικά νωπών οπωροκηπευτικών και ειδικότερα των αιτούμενων ειδών.
(4)
Εκπρόσωποι των αρχών της Νέας Ζηλανδίας έχουν λάβει μέρος σε διεθνείς προσπάθειες για τον καθορισμό προδιαγραφών εμπορίας στον τομέα των οπωροκηπευτικών, στο πλαίσιο της ομάδας εργασίας τυποποίησης των αλλοιώσιμων προϊόντων και βελτίωσης της ποιότητας της Οικονομικής Επιτροπής για την Ευρώπη των Ηνωμένων Εθνών (UNECE). Επιπλέον, η Νέα Ζηλανδία συμμετέχει στο καθεστώς του Οργανισμού Οικονομικής Συνεργασίας και Ανάπτυξης (ΟΟΣΑ) για την εφαρμογή των διεθνών προτύπων στα οπωροκηπευτικά.
(5)
Κατά συνέπεια, πρέπει να αναγνωρισθούν οι έλεγχοι τήρησης των προδιαγραφών που διενεργούνται από τη Νέα Ζηλανδία, με ισχύ από την ημερομηνία εφαρμογής της διαδικασίας διοικητικής συνεργασίας η οποία προβλέπεται στο άρθρο 7 παράγραφος 8 του κανονισμού (ΕΚ) αριθ. 1148/2001.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αναγνωρίζονται, σύμφωνα με το άρθρο 7 του κανονισμού (ΕΚ) αριθ. 1148/2001, οι έλεγχοι τήρησης των προδιαγραφών εμπορίας που εφαρμόζονται στα μήλα, στα αχλάδια και στα ακτινίδια οι οποίοι διενεργούνται από τη Νέα Ζηλανδία πριν από την εισαγωγή στην Κοινότητα.
Άρθρο 2
Τα στοιχεία του επίσημου ανταποκριτή και των υπηρεσιών ελέγχου στη Νέα Ζηλανδία που μνημονεύονται στο άρθρο 7 παράγραφος 2 δεύτερο εδάφιο του κανονισμού (ΕΚ) αριθ. 1148/2001, παρατίθενται στο παράρτημα I του παρόντος κανονισμού.
Άρθρο 3
Τα πιστοποιητικά που προβλέπονται στο άρθρο 7 παράγραφος 3 δεύτερο εδάφιο του κανονισμού (ΕΚ) αριθ. 1148/2001 και τα οποία εκδίδονται μετά από τους ελέγχους που μνημονεύονται στο άρθρο 1 του παρόντος κανονισμού, πρέπει να συντάσσονται σε έντυπα σύμφωνα με το υπόδειγμα που εμφαίνεται στο παράρτημα II του παρόντος κανονισμού.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την ημερομηνία δημοσίευσης στη σειρά C της Επίσημης Εφημερίδας της Ευρωπαϊκής Ένωσης της ανακοίνωσης που μνημονεύεται στο άρθρο 7 παράγραφος 8 του κανονισμού (ΕΚ) αριθ. 1148/2001, σχετικά με την καθιέρωση της διοικητικής συνεργασίας μεταξύ της Κοινότητας και της Νέας Ζηλανδίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1η Σεπτεμβρίου 2004.

Labels: 17
7
0
3
18